**Advocatus diaboli**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

presupun cu certitudine

faptul că trăim

în lumea buldozerelor

care taie fin pădurile

de la un capăt la altul

bunica torcea lâna mieilor

îndoiți cu apă grea

se așeza în genunchi

şi din palmele covată

îmi îngrijea mama oloagă

acum cincizeci de ani

secolul își făcea veacul

jumate în iad

jumate pe lângă

dar mama

cu o cheie ruginită de metal

a tăiat cordonul ombilical

aşa cum buldozerele

taie fin

pădurile

1 iulie 2017, Constanţa